PATVIRTINTA

Kauno miesto savivaldybės

administracijos direktoriaus

2019 m. balandžio 26 d.

įsakymu Nr. A-1466

**VAIKŲ VASAROS RENGINIŲ ORGANIZAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Vaikų vasaros renginių organizavimo tvarkos aprašas (toliau – aprašas) nustato vaikų vasaros renginių (stovyklų, užsiėmimų, išvykų, ekskursijų, varžybų, žygių) organizavimo ir vykdymo tvarką.

2. Vaikų vasaros renginių organizavimo tikslai:

2.1. sudaryti sąlygas vaikams per vasaros atostogas turiningai pailsėti, skatinti pažinimo, lavinimosi, emocinės ir socialinės saviraiškos poreikius, plėtoti gebėjimus ir patirtį, ugdyti sveikos gyvensenos įgūdžius, saugoti ir stiprinti sveikatą;

2.2. sudaryti sąlygas vaikams, esantiems jautresnėje socialinėje situacijoje, dalyvauti vaikų vasaros renginiuose nemokamai.

3. Aprašas taikomas visoms formaliojo ir neformaliojo vaikų švietimo mokykloms, kitiems švietimo teikėjams, turintiems teisę užsiimti švietimo veikla, organizuojantiems ir vykdantiems renginius bendrojo ugdymo mokyklų mokiniams Lietuvos Respublikos teritorijoje.

4. Vaikų vasaros renginiai turi atitikti Lietuvos higienos normos HN 79:2010 „Vaikų vasaros poilsio stovyklos. Bendrieji sveikatos saugos reikalavimai“, patvirtintos Lietuvos Respublikos sveikatos apsaugos ministro 2010 m. rugsėjo 7 d. įsakymu Nr. V-765 „Dėl Lietuvos higienos normos HN 79:2010 „Vaikų vasaros poilsio stovyklos. Bendrieji sveikatos saugos reikalavimai“ patvirtinimo“, reikalavimus.

5. Vaikų grupės, naudodamosi sausumos, vandens keliais, keliaudamos draustiniais ar kitomis riboto lankomumo teritorijomis, privalo vadovautis saugaus eismo taisyklėmis, nustatytomis šiems keliams ir teritorijoms.

6. Informacija apie vaikų vasaros renginius skelbiama šiuos renginius organizuojančių institucijų ir Kauno miesto savivaldybės (toliau – Savivaldybė) interneto svetainėse.

7. Apraše vartojamos sąvokos:

7.1. **Ekskursija** – trumpiau kaip parą trunkantis kultūrinių, turistinių objektų lankymas nustatytu maršrutu ugdymo tikslais su grupės vadovu arba mokytoju.

7.2. **Grupės vadovas** – tinkamą pasirengimą turintis asmuo, vykdantis renginį.

7.3. **Išvyka** – organizuotas vaikų grupės keliavimas transporto priemone į numatytą kultūros, turizmo ar kitą objektą.

7.4. **Stovykla** – trumpalaikio vaikų poilsio organizavimas tam pritaikytoje teritorijoje arba rekreacinėje teritorijoje įrengtoje stovyklavietėje poilsio ar ugdymo tikslais.

7.5. **Stovyklos vadovas** – tinkamą pasirengimą turintis asmuo, organizuojantis renginį ir jam vadovaujantis.

7.6. **Užsiėmimas** – trumpalaikė vaikų veikla poilsio ar ugdymo tikslais.

7.7. **Vaikų vasaros renginys** (toliau – renginys) – trumpalaikė neformaliojo vaikų švietimo programa, vykdoma ugdymo, pažintiniais, rekreaciniais, kultūriniais ar sportiniais tikslais.

7.8. **Varžybos** – organizuotas vaikų (jų grupių) rungtyniavimas ugdymo tikslais.

7.9. **Žygis** – įvairios trukmės ugdymo tikslais organizuotas keliavimas nustatytu maršrutu pėsčiomis ar įvairiomis priemonėmis.

8. Kitos apraše naudojamos sąvokos atitinka Lietuvos Respublikos švietimo įstatyme vartojamas sąvokas.

**II Skyrius**

**RENGINIŲ PROGRAMOS**

9. Renginių programos (toliau – programos) rengiamos vadovaujantis Bendrųjų iš valstybės ir savivaldybių biudžetų finansuojamų neformaliojo švietimo programų kriterijų aprašu, patvirtintu Lietuvos Respublikos švietimo ir mokslo ministro 2004 m. birželio 18 d. įsakymu Nr. ISAK-991 „Dėl Bendrųjų iš valstybės ir savivaldybių biudžetų finansuojamų neformaliojo švietimo programų kriterijų aprašo patvirtinimo“.

10. Programose pagal bendruosius programų kriterijus:

10.1. pateikiama informacija apie švietimo teikėją (pavadinimas, teisinė forma, buveinės adresas, grupė ir tipas (jei švietimo teikėjas mokykla) (jei švietimo teikėjas laisvasis mokytojas, – jo vardas, pavardė), programos rengėjai (vardas, pavardė, kvalifikacija), programos pavadinimas, trukmė, apimtis, neformaliojo švietimo programos dalyvių amžius;

10.2. nurodomas aiškus tikslas, konkretūs įgyvendinami uždaviniai, atitinkantys neformaliojo švietimo programos dalyvių amžių ir jų poreikius, taip pat nurodoma, kokios bus ugdomos kompetencijos;

10.3. aprašomas neformaliojo švietimo programos turinys, metodai, priemonės, įranga, padedantys siekti išsikelto tikslo ir uždavinių, ugdyti kompetencijas;

10.4. aprašomas neformaliojo švietimo programos dalyvių pasiekimų vertinimas (įsivertinimas), metodai, dažnumas.

**III SKYRIUS**

**STOVYKLŲ DARBO ORGANIZAVIMAS**

11. Stovyklos organizuojamos vadovaujantis:

11.1. Vaikų turizmo renginių organizavimo aprašu, patvirtintu Lietuvos Respublikos švietimo ir mokslo ministro 2005 m. kovo 1 d. įsakymu Nr. ISAK-330 „Dėl Vaikų turizmo renginių organizavimo aprašo“;

11.2. Vaikų vasaros poilsio stovyklų bendraisiais nuostatais, patvirtintais Lietuvos Respublikos švietimo ir mokslo ministro 2006 m. kovo 31 d. įsakymu Nr. ISAK-612 „Dėl Vaikų vasaros poilsio stovyklų bendrųjų nuostatų patvirtinimo“;

11.3. Kauno miesto savivaldybės tarybos 2017 m. rugsėjo 12 d. sprendimu Nr. T-563 „Dėl Kauno miesto savivaldybės projektų atrankos ir finansavimo programos „Iniciatyvos Kaunui“ patvirtinimo“;

11.4. Kauno miesto savivaldybės projektų atrankos ir finansavimo programos „Iniciatyvos Kaunui“ įgyvendinimo tvarkos aprašu, patvirtintu Kauno miesto savivaldybės administracijos direktoriaus 2017 m. spalio 27 d. įsakymu Nr. A-3922 „Dėl Kauno miesto savivaldybės projektų atrankos ir finansavimo programos „Iniciatyvos Kaunui“ įgyvendinimo tvarkos aprašo patvirtinimo“.

12. Stovyklos pamainos trukmė – nuo 5 iki 18 kalendorinių dienų, stovyklos vienos dienos trukmė – ne mažiau kaip 8 val.

13. Stovyklai vadovauja stovyklos vadovas, kurį stovyklos organizavimo laikotarpiui skiria švietimo teikėjas.

14. Stovyklos vadovas:

14.1. organizuoja stovyklos veiklą, atsako už jos rezultatus ir stovyklos programos įgyvendinimą;

14.2. užtikrina vaikų priežiūrą, saugą, sveikatą ir žalingų įpročių prevenciją;

14.3. skiria grupės vadovus (rekomenduojama 15 vaikų grupei skirti vieną vadovą, 15 neįgaliųjų vaikų – ne mažiau kaip 2 vadovus), atsižvelgdamas į stovyklos specifiką, mokinių amžių ir jų specialiuosius poreikius, kviečia savanorius, organizuoja jų instruktavimą vaikų sveikatos ir saugos klausimais;

14.4. sudaro su vaiko tėvais (įtėviais, globėjais, rūpintojais) sutartį, kurioje nurodomos šalių pareigos, teisės ir atsakomybė;

14.5. užtikrina, kad stovykloje būtų laikomasi higienos taisyklių;

14.6. užtikrina, kad būtų tinkamai organizuotas vaikų maitinimas;

14.7. atsako už stovyklos sąmatos sudarymą, teisėtą ir tinkamą lėšų naudojimą;

14.8. sudaro darbo laiko grafikus ir pildo darbo laiko apskaitos žiniaraščius;

14.9. pasibaigus stovyklai per 5 darbo dienas pateikia Savivaldybės administracijos Švietimo skyriui stovyklos veiklos ataskaitą (-as).

15. Stovyklos grupės vadovu turi teisę dirbti:

15.1. asmuo, įgijęs aukštąjį arba aukštesnįjį (specialųjį vidurinį, įgytą iki 1995 metų) išsilavinimą ir turintis pedagogo kvalifikaciją;

15.2. asmuo, turintis aukštąjį arba aukštesnįjį (specialųjį vidurinį, įgytą iki 1995 metų) ar vidurinį išsilavinimą, bet neturintis pedagogo kvalifikacijos, išklausęs švietimo ir mokslo ministro nustatyta tvarka pedagoginių-psichologinių žinių kursą.

16. Stovyklos grupės vadovas:

16.1. rengia stovyklos programą ir atsako už jos vykdymą;

16.2. organizuoja vaikų grupėms edukacinius renginius, treniruotes, išvykas, ekskursijas, žygius, aktyvų ir turiningą laisvalaikį;

16.3. supažindina vaikus su saugos taisyklėmis ir pildo saugos instruktažų žurnalą (priedas);

16.4. atsako už vaikų priežiūrą, saugą ir sveikatą;

16.5. užtikrina žalingų įpročių prevenciją;

16.6. užtikrina higienos taisyklių laikymąsi.

**IV SKYRIUS**

**REGISTRACIJA Į RENGINIUS**

17. Registracija į renginius (stovyklas ir užsiėmimus) vykdoma Savivaldybės informacinių technologijų priemonėmis Savivaldybės interneto svetainėje (<http://vasara.kaunas.lt>).

 18. Registruojant į renginius nurodoma: vaiko vardas ir pavardė, gimimo data, mokyklos, kurioje mokosi vaikas, pavadinimas, pageidaujama lankyti stovykla (-os) ar užsiėmimas (-ai), vieno iš vaiko atstovų (tėvų, įtėvių, globėjų, rūpintojų) arba mokyklos atstovo, jeigu vaiko atstovas neturi galimybės naudotis elektroninėmis ryšio priemonėmis, arba pačio vaiko, jeigu jis sukakęs 18 metų (toliau – paslaugos užsakovas), vardas ir pavardė, telefono numeris, elektroninis paštas. 19. Vaikai, esantys jautresnėje socialinėje situacijoje (toliau – 6.2 tikslinė grupė), registruojami į nemokamai stovykloje dalyvaujančių vaikų sąrašą. 6.2 tikslinė grupė: vaikai (6–18 metų amžiaus) iš socialinės rizikos šeimų; vaikai, kuriems nustatyta minimali priežiūra; vaikai, kuriems buvo nustatyta vidutinė priežiūra; vaikai, kuriems nustatyta laikinoji ir (ar) nuolatinė globa; vaikai iš šeimų, kurios gauna socialinę paramą pagal Lietuvos Respublikos socialinės paramos mokiniams įstatymą; daugiavaikių šeimų ir (arba) minimalias pajamas gaunančių šeimų vaikai (pagal Lietuvos Respublikos išmokų vaikams įstatymą); vaikai, turintys specialiųjų ugdymosi poreikių; vaikai, turintys negalią (iki 21 metų); vaikai, esantys sunkioje situacijoje,  pagal ugdymo įstaigos vaiko gerovės komisijos rekomendaciją.

 20. Vieno vaiko dalyvavimo stovykloje (dieninėje ar stovykloje su nakvyne) trukmė ne ilgesnė kaip 18 kalendorinių dienų.

 21. Vieną vaiką galima registruoti ne daugiau kaip į 5 užsiėmimus.

 22. Vaikas neregistruojamas, jeigu pateikti ne visi registracijai reikalingi duomenys.

 23. Vaikų, priimamų į stovyklą ir užsiėmimus, sąrašas (-ai) (toliau – priimamų vaikų sąrašas) sudaromas pagal stovyklos ar užsiėmimų organizatoriaus nurodytą priimamų vaikų skaičių. Surinkus stovyklos ar užsiėmimų organizatoriaus nurodytą priimamų vaikų skaičių, sudaromas rezervinis vaikų sąrašas. Jei stovykloje ar užsiėmimuose atsiranda laisvų vietų, priimamų vaikų sąrašas (-ai) gali būti papildomas (-i) ar keičiamas (-i) prireikus visą vasaros laikotarpį.

 24. Stovyklose dalyvaujančių vaikų sąrašuose pažymimi vaikai, priklausantys 6.2 tikslinei grupei.

 25. Priimamų vaikų sąrašas sudaromas pagal paslaugos užsakovų užsakymų registravimo Savivaldybės elektroninėje paslaugų sistemoje datą ir laiką.

 26. Priimamų vaikų sąrašus su registracijos duomenimis, gautais iš Savivaldybės elektroninių paslaugų sistemos, Savivaldybės administracijos padaliniai, atsakingi už vaikų vasaros užimtumo organizavimą, el. paštu išsiunčia renginio organizatoriui (-iams).

 27. Renginio organizatorius atsako už gautų duomenų konfidencialumą ir apsaugą nuo jų gavimo momento.

 28. Renginio organizatorius įsipareigoja:

 28.1. tvarkyti asmens duomenis, įskaitant jų perdavimą, laikydamasis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymo ir kitų galiojančių teisės aktų reikalavimų;

 28.2. taikyti tinkamas ir pakankamas asmens duomenų apsaugos technines ir organizacines priemones, kad asmens duomenys būtų apsaugoti nuo atsitiktinio ar neteisėto sunaikinimo arba nuo atsitiktinio praradimo, pakeitimo, nesankcionuoto atskleidimo arba nesankcionuotos prieigos prie jų, ypač tais atvejais, kai asmens duomenys perduodami elektroninėmis ryšio priemonėmis, taip pat nuo visų kitų neteisėtų tvarkymo formų;

 28.3. saugoti visus asmens duomenis tik tokį laikotarpį, kuris reikalingas nustatytiems tikslams pasiekti.

 29. Savivaldybės administracijos padaliniai, atsakingi už vaikų vasaros užimtumo organizavimą, asmens duomenis tvarko vadovaudamiesi:

 29.1. Kauno miesto savivaldybės administracijos asmens duomenų tvarkymo taisyklėmis, patvirtintomis Kauno miesto savivaldybės administracijos direktoriaus 2018 m. rugpjūčio 7 d. įsakymu Nr. A-2620 „Dėl Asmens duomenų tvarkymo Kauno miesto savivaldybėje taisyklių patvirtinimo“;

 29.2. Duomenų subjektų teisių įgyvendinimo Kauno miesto savivaldybėje tvarkos aprašu, patvirtintu Kauno miesto savivaldybės administracijos direktoriaus 2019 m. vasario 20 d. įsakymu Nr. A-593 „Dėl Duomenų subjektų teisių įgyvendinimo Kauno miesto savivaldybėje tvarkos aprašo patvirtinimo“;

 29.3. Priėmimo į vaikų vasaros renginius informacinės sistemos nuostatais, patvirtintais Kauno miesto savivaldybės administracijos direktoriaus 2019 m. balandžio 23 d. įsakymu Nr. A-1429 „Dėl Priėmimo į vaikų vasaros renginius informacinės sistemos nuostatų patvirtinimo“.

**V SKYRIUS**

**RENGINIŲ DALYVIŲ SAUGUMO UŽTIKRINIMAS**

30. Renginiuose, remiantis Vaikų turizmo renginių organizavimo aprašu, patvirtintu Lietuvos Respublikos švietimo ir mokslo ministro 2005 m. kovo 1 d. įsakymu Nr. ISAK-330 „Dėl Vaikų turizmo renginių organizavimo aprašo“, leidžiama dalyvauti:

30.1. vaikams nuo 6 metų – vienos dienos trukmės žygiuose pėsčiomis, išvykose ir mokomosiose ekskursijose;

30.2. vaikams nuo 9 metų – dviejų dienų žygiuose pėsčiomis;

30.3. vaikams nuo 12 metų – žygiuose slidėmis, vandens turizmo priemonėmis;

30.4. vaikams nuo 12 metų – žygiuose dviračiais, o jeigu vaikai yra išklausę papildomą mokymo kursą ir turi mokyklos išduotą pažymėjimą, – ne jaunesniems kaip 10 metų;

30.5. varžybose – šių renginių nuostatuose nustatyta tvarka.

31. Jaunesni vaikai, negu nurodyta šio aprašo 30.1–30.4 papunkčiuose, gali dalyvauti renginiuose tik turėdami tėvų arba teisėtų vaiko globėjų (įtėvių, rūpintojų) rašytinį sutikimą.

32. Vaikai, nepriskirti pagrindinei medicininei fizinio pajėgumo grupei arba turintys specialiųjų ugdymosi poreikių, dviejų dienų ir ilgiau trunkančiuose renginiuose gali dalyvauti tik su gydytojo leidimu.

33. Stovyklos ir grupės vadovai, užtikrindami vaikų saugumą:

33.1. rengdami žygio, ekskursijos, išvykos programą numato detalų maršrutą (atsižvelgia į dalyvių amžių, jų pasirengimo lygį ir fizinę būklę, nustato išvykimo, atvykimo vietą ir laiką, nakvynės vietą);

33.2. supažindina grupės narius su pirmosios pagalbos teikimu ir naudojimusi pirmosios pagalbos vaistinėle, saugaus eismo taisyklėmis, aplinkosaugos, priešgaisrinės saugos ir maudymosi reikalavimais (vaikų saugos instruktažai registruojami tam skirtame žurnale);

33.3. rūpinasi vaikų sauga renginio metu, moka suteikti pirmąją medicinos pagalbą;

33.4. susidarius situacijai, keliančiai grėsmę vaikų saugai, pakeičia maršrutą, sustabdo arba nutraukia renginio vykdymą ir apie tai informuoja Savivaldybės administracijos Švietimo skyriaus, Kultūros skyriaus ar Sporto skyriaus atsakingus asmenis.

**VI SKYRIUS**

**MAUDYMOSI VIETOS REIKALAVIMAI**

34. Maudytis galima tik sveikatingumo, higienos, o ne sporto tikslais.

35. Maudymosi vieta parenkama iš anksto. Maudytis leidžiama tik paplūdimiuose ir kitose nustatyta tvarka įrengtose maudymosi vietose vadovaujantis Lietuvos higienos norma HN 79:2010 „Vaikų poilsio stovykla. Bendrieji sveikatos saugos reikalavimai“, patvirtinta Lietuvos Respublikos sveikatos apsaugos ministro 2010 m. rugsėjo 7 d. įsakymu Nr. V-765 „Dėl Lietuvos higienos normos HN 79:2010 „Vaikų vasaros poilsio stovyklos. Bendrieji sveikatos saugos reikalavimai“ patvirtinimo“.

36. Maudymosi plotą privalo žinoti visi besimaudantieji.

37. Maudomasi tik stovyklos ar grupės vadovui leidus ir jam stebint.

38. Vienu metu gali maudytis ne daugiau kaip 8 vaikai. Maudymosi metu stovyklos ar grupės vadovui reikia būti labai atidžiam, vaikams draudžiama be reikalo šūkauti, nes šauksmas yra pagalbos signalas.

**VII SKYRIUS**

**BAIGIAMOSIOS NUOSTATOS**

39. Aprašo įgyvendinimo kontrolę vykdo Savivaldybės administracijos padaliniai, atsakingi už vaikų vasaros užimtumo organizavimą.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vaikų vasaros renginių organizavimo

tvarkos aprašo

priedas

(**Renginiuose dalyvaujančių vaikų saugos instruktavimų registravimo žurnalo forma)**

**RENGINIUOSE DALYVAUJANČIŲ VAIKŲ SAUGOS INSTRUKTAVIMŲ REGISTRAVIMO ŽURNALAS**

|  |  |  |  |  |  |  |  |
| --- | --- | --- | --- | --- | --- | --- | --- |
| Sutarties data, Nr.arba įsakymo data ir Nr. | Instruktuojamojo asmens vardas, pavardė | Mokykla | Data | Trumpas instruktažo turinys | Instruktažo vykdytojo pareigos, vardas, pavardė | Instruktažo vykdytojo parašas | Instruktuoto asmens parašas |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |